ĐACI SUPERJUNACI 15. DIO

– Ne, ne, ne... – Kala se ponovno uzrujano javi. – Nije dobro, neće uspjeti, nešto će nas omesti...

Uznemirena djeca počnu mrmljati. Grgur se približi Kali. – Čujem nešto... dolazi golemi kamion. Dva!

Kala počne objašnjavati. – Tako je! Bravo, Grgure! Učiteljice, dolaze kamioni s bagerima. Iskrcat će ih uz nasip, sve će se tresti... bageri će izazvati vibracije i rupa će se proširiti. Kamioni ne smiju proći dalje od naše škole!

– Katastrofa! Imamo malo više od dvije minute. A svi smo već umorni! – Neva je zvučala očajno.

– Tko nam je ostao odmoran? – upita učiteljica.

Četvero učenika istupi dok su ostali umorno gledali. Ostali su Nika, Ajna, Nikša i Maks. Zvuk nadolazećih kamiona polako je gasio nadu da će uspjeti. Učiteljica je razmišljala pokušavajući smiriti paniku.

– Nika, moć superzvuka... Proizvest ćeš zvuk od čije će snage i vibracija napuknuti stakla na kamionima. Morat će stati. Dozvat ćeš pjesmom vozače i Nikša će ih zabaviti supersmijehom. Ajna će supernevidljivošću sakriti sebe i Maksa koji će superrazdvajanjem rastaviti gusjenice bagera. Dok mi zaustavljamo kamione, vi gore krenite s akcijom. – Učiteljica je zadnju rečenicu morala urlati jer su golemi kamioni natovareni bagerima došli do početka školske ograde.

Nika se nakašlje, zapjeva nekoliko oktava i ispusti visoki ton usmjeravajući ga cijelim tijelom prema kamionima. Kamioni zakoče i stanu točno ispred djece. Tišina je nastupila u trenu. Zbunjeni vozači iziđu iz kamiona. Pregledavali su stakla kojima su se proširile pukotine poput sitne paučine. Nika zapjeva i raznježeni vozači priđu ogradi.

– Ovo je prekrasno! – uzdahne prvi vozač.

– Nikad nisam čuo nešto ljepše. – složi se i drugi vozač.

ODGOVORI NA PITANJA.

1. Što je Kala predosjetila?
2. Koji su učenici još bili odmorni?
3. Kako je Nika zaustavila kamione?
4. Koga je dozvala svojom pjesmom?